Vedtægter

**for Aarhus Katedralskoles elevråd**

**§ 1. Navn**

Stk. 1: Organisationens navn er "Elevrådet på Aarhus Katedralskole" (ER).

Stk. 2: I internationale sammenhænge benævnes organisationen ”AKAT Student Council”

**§2. Formål, elevrådet skal:**

Stk. 1: Varetage elevernes interesser gennem et effektivt repræsentativt demokrati.

Stk. 2: Styrke elevernes indflydelse på gymnasiet og undervisningen og søge indflydelse på andre relevante områder i uddannelsessystemet.

Stk. 3: Varetage og repræsentere elevernes interesser på skolen gennem samarbejde med ledelsen, lærerne og det teknisk administrative personale.

Stk. 4: Repræsentere skolens elever udadtil, fx regionalt og nationalt.

Stk. 5: Holde sig ajour med gymnasie-og uddannelsespolitik og oplyse skolens elever herom.

Stk. 6: I samarbejde med skolens udvalg udbrede kendskabet til elevdemokratiet blandt skolens elever.

Stk. 7: Tage stilling til og reagere på ændringer i uddannelsespolitikken. Elevrådet skal hvis de finder det relevant ytre deres holdninger til den førte politik f.eks. gennem læserbreve eller aktioner.

**§ 3. Elevrådets myndigheder i prioriteret rækkefølge**

- Generalforsamling

- Elevrådstopmødet

- Elevrådet

- EFU

- Forpersonerne

**§ 4. Elevrådsrepræsentanter**

Stk. 1: Ordinært valg til elevrådet skal afholdes i de enkelte intro-klasser inden første ordinære elevrådsmøde. Ved valget vælges to repræsentanter. De sidder midlertidigt indtil studieretningsvalget, hvorefter to repræsentanter og en suppleant vælges i hver klasse.

Stk. 2: Elevrådsrepræsentanterne har til opgave at formidle kontakten mellem elevrådet og de enkelte klasser, derunder at informere hele klassen om, hvad der er blevet vendt i elevrådet i en af de efterfølgende timer. ER-repræsentanterne repræsenterer klassen i elevrådet. ER-repræsentanterne har til ansvar at holde sig informeret om elevrådets aktiviteter, bl.a. ved at benytte elevrådets Teams og Facebook.

Stk. 3: Elevrådsrepræsentanter-og suppleanter har taleret ved møderne.

Stk. 4: I tilfælde af at begge repræsentanter i en klasse er forhindret i at deltage i et møde, erstattes de af en suppleant. Klassen skal altid være repræsenteret.

Stk. 5: En klasses elevrådsrepræsentanter kan til enhver tid udskiftes, såfremt der er flertal herfor i klassen. Ønsker elevrådsrepræsentanterne at træde af posten kan de det, men de skal informere klassen om, at personen fratræder, og klassen har derefter pligt til at vælge en ny repræsentant.

**§ 5. Skolestyrede udvalg**

Stk. 1: Inden udgangen af september måned skal der afholdes valg blandt eleverne til samtlige skolestyrede udvalg. De nyvalgte repræsentanter tiltræder straks efter valget de respektive udvalg.

Stk. 2: Alle udvalgsrepræsentanter er tillige medlemmer af elevrådet, men har kun stemmeret ved interne anliggender.

Stk. 3: Samtlige udvalg har pligt til at stille med mindst én repræsentant til alle møder (elevrådsmøder, generalforsamling og elevrådstopmøde), såfremt de bliver bedt om dette af EFU.

Stk. 4: Udvalgsrepræsentanterne har til opgave at formidle kontakten mellem elevrådet og de enkelte udvalg.

Stk. 5: Alle udvalgsrepræsentanter skal oplyses om deres opgaver

Stk. 6: Udvalgene har pligt til at informere elevrådet om aktuelle sager

Stk. 7: Der er mødepligt til alle udvalgsmøder. Ved gentagende udeblivelser kan elevrådet suspendere repræsentanter og nye skal findes ved en afstemning. Afstemningen skal ske blandt skolens elever. Ved valg af nye repræsentanter gør det respektive udvalg sammen med elevrådet opmærksom derpå.

**§ 6. Forretningsudvalg**

Stk. 1: Forretningsudvalget varetager den daglige drift af elevrådet. Forretningsudvalget skal varetage elevrådets økonomi og sørge for, at Elevrådets beslutninger bliver fulgt op samt sørge for indkaldelser til Elevrådsmøder. Endvidere skal forretningsudvalget fungere som bindeled mellem elevråd og elevrepræsentanter i udvalg. I samarbejde med elevrådsrepræsentanter har forretningsudvalget til opgave at informere skolens elever om elevrådsarbejdet. Forretningsudvalget er ansvarligt overfor elevrådet.

Stk. 2: Forretningsudvalget består af elevrådsforpersonerne, kassereren og 4 af elevrådets valgte elevrådsrepræsentanter. Hvert medlem af EFU har én (1) stemme til EFU-møderne.

Stk. 3: Forretningsudvalgets møder er åbne for alle, og alle har taleret men ikke stemmeret.

Stk. 4: Forretningsudvalget konstituerer sig selv. Dog er elevrådsforpersonerne selvskrevne som forretningsudvalgets forpersoner.

Stk. 5: EFU har ansvaret for at erfaringer videreformidles til kommende årgange.

Stk. 6: I alle internationale sammenhænge benævnes EFU ’Student Council’s Business Council’, forkortet ’SCBC’

Stk. 7: Når elevrådet har gjort noget mærkbart kommer mindst et EFU-medlem op til en morgensamling og fortæller om det.

Stk. 8: Ved arbejde omhandlende handlingsplanspunkter skal der indgå mindst et EFU medlem, som skal fungere som kontaktperson.

Stk. 9 : De menige medlemmer samt kassereren vælges af elevrådet. På mødet hvor valget foretages, skal der være mindst 30 min betænksomhed efter valget annonceres, før valget afholdes.

Stk. 10: Mindst et menigt medlem af EFU skal sidde i PU, som vælges interne efter Topmødet

**§ 7. Forpersonsvalg**

Stk. 1: Forpersoner vælges i december. Opstillingen foregår parvis. Alle skolens 1. og 2.g’ere kan stille op.

Stk. 2: Der skal være en skriftlig og mundtlig motivation fra hvert par. Såfremt opstillingen foregår i forbindelse med udvalgsvalgene, skal disse være for alle skolens elever.

Stk. 3: Hvis forpersonerne ikke skal fortsætte skal et nyt valg finde sted inden 20 dage.

Stk. 4: Der kan på hvilket som helst tidspunkt stilles mistillid til elevrådsforpersonerne. Her skal over halvdelen af elevrådet være for en mistillidserklæring. Nye forpersoner skal vælges indenfor 20 dage, ved en afstemning blandt skolens elever.

Stk. 5: Elevrådsforpersonerne må højst sidde på posten i én periode og kan dermed ikke genvælges.

Stk. 6: Til forpersonsvalg offentligøres stemmeprocenten pr. opstillede ikke, blot hvem posten er blevet tildelt.

Stk. 7 : Den samlede stemmeprocent offentliggøres, med hensigt om en fremadrettet forbedring

Stk. 8 : Ved valg skal det være en mulighed at stemme blankt

**§ 8. Elevrådsforpersoner**

Stk. 1: Elvrådsforpersonerne (EF) har til opgave at være talerør for samtlige elever på Aarhus Katedralskole, både internt og eksternt gennem elevrådsrepræsentanterne.

Stk. 2: EF har til ansvar i samarbejde med EFU at afholde elevrådsmøder

Stk. 3: EF skal holde sig orienteret om skolens handlingsplan og kunne være i stand til at videreformidle den til elevrådet.

Stk. 4: En af EF har en selvskreven plads i bestyrelsen som vælges internt, hvis formål er at holde elevrådet opdateret med bestyrelsesarbejdet herunder økonomi

**§ 9. Elevrådsmøder**

Stk. 1: Forretningsudvalget indkalder hver måned til ca. ét ordinært elevrådsmøde.

Stk. 2: Dagsordenen skal være elevrådsrepræsentanterne i hænde senest 5 dage før mødet.

Stk. 3: Et ordinært elevrådsmøde skal mindst indeholde punkterne:

Formalia (valg af referent, valg af ordstyrer og godkendelse af dagsordenen)

- Opfølgning af tidligere sager

- Fra udvalg til klasser og klasser til udvalg

- Nyt fra EFU

- Nyt fra DGS

- Brainbreak

- Nyt fra kasséren

- Eventuelt

- Opsummering af dagens møde evt. af referenten.

- Mødeevaluering

- Sang

Stk. 4: Dagsordenen til de ordinære elevrådsmøder og referater af disse skal offentliggøres på elevrådets konference og Facebook.

Stk. 5: Udover de ordinære elevrådsmøder, kan forretningsudvalget indkalde til ekstraordinære møder, når det er nødvendigt. Der er ingen frist for indkaldelse til ekstraordinære møder.

Stk. 6: Elevrådsmøder er åbne for alle og alle har taleret.

Stk. 7: Som udgangspunkt styres mødet af et eller flere EFU-medlemmer

Stk. 9: Aflysning af et planlagt møde sker ved "allekald" senest én blok før mødets begyndelse.

Stk. 10: Hvis en klasse er forhindret i at deltage i et møde, skal der meldes afbud i form af skriftlig meddelelse til forretningsudvalget inden mødets begyndelse. Brug evt. elevrådets dueslag.

Stk.11: Referatet skal være elevrådet i hænde senest 2 dage efter mødet

Stk. 12: Er en klasse ikke repræsenteret 3 gange uden tilkendegivelse og begrundelse, kan der stilles mistillid til denne, og to nye repræsentanter og en suppleant og skal findes i den pågældende klasse konsensus

Stk. 13: Elevrådsmøderne skal skrives ind i elevernes skema, for at gøre alle opmærksomme derpå.

**§ 10. Arbejdsopgaver**

Stk. 1: Elevrådet kan behandle alle sager vedr. elevernes dagligdag jf. dog § 8 stk. 3.

Stk. 2: Elevrådet kan stille forslag til tilføjelser og ændringer af gymnasiets ordensregler.

Stk. 3: Elevrådet må ikke drøfte sager, der vedr. enkelte personer (f.eks. tjenstlige, pædagogiske eller personlige forhold).

Stk. 4: Elevrådet kan nedsætte og opløse underudvalg, når det findes nødvendigt. Disse udvalg kan suppleres med personer, der ikke sidder i elevrådet. Ved indsupplering blandt de menige elever, skal der informeres om dette i klasserne.

**§ 11. Elevrådets topmøde**

Stk. 1: Elevrådets topmøde har til formål at udarbejde elevrådets årlige handlingsplan bestående af MAKS 5 handlingsplanspunkter.

Stk. 2: Elevrådets topmøde afholdes årligt, snarest muligt efter valg af midlertidige elevrådsrepræsentanter i de respektive intro-klasser.

Stk. 3: Hvad stemmeberettigede vedtager på Elevrådets topmøde kan ikke omstødes før næste elevrådstopmøde eller ekstraordinære elevrådstopmøder

Stk. 4: Elevrådets topmøde indkaldes med mindst 3 ugers (21 dages) varsel

Stk. 5: Elevrådets topmøde skal bl.a. behandle:

- Formalia

- EFUs beretning

- Kassererens halvårsberetning

- Behandling af handlingsplan

- Valg til EFU

- Eventuelt

- Mødeevaluering

- Sange fra før 1900-tallet

Stk. 6: Elevrådets topmøde skal have en officiel legeansvarlig.

Stk. 7: Elevrådets topmøde skal have en sangansvarlig.

Stk. 8: Haps, haps, haps synges i køkkenet og the Final Countdown spilles herefter til EFU games

**§ 12. Generalforsamling**

Stk. 1: I starten af kalenderåret eller umiddelbart efter tiltræden af nye forpersoner afholdes generalforsamling.

Stk. 2: Generalforsamlingen indkaldes med mindst 2 ugers (14 dages) varsel

Stk. 3: Generalforsamlingen skal mindst indeholde:

- Formalia

- EFUs halvårsberetning

- Kassereren fremlægger budget

- De skolestyrede udvalgs halvårsberetning

- Behandling af vedtægter

- Elevrådseden – afsværget på vedtægter

- Indsupplering til ledige poster herunder valg af DGS kontakt person

- Eventuelt

- Mødeevaluering

**§ 13. Ekstraordinær generalforsamling/elevrådstopmøde**

Stk. 1: Ekstraordinær generalforsamling eller ekstraordinært elevrådstopmøde kan indkaldes hvis mindst 1/3 af de stemmeberettigede eller et almindeligt flertal af EFU ønsker det.

Stk. 2: Ekstraordinær generalforsamling eller ekstraordinært elevrådstopmøde indkaldes med mindst 14 dages varsel.

Stk. 3: Handlingsplan kan kun behandles ved elevrådstopmøde eller ekstraordinært elevrådstopmøde.

Stk. 4: Vedtægter kan kun behandles på generalforsamling eller ekstraordinær generalforsamling. Ingen ændringsforslag.

**§ 14. Økonomi**

Stk. 1: Til dækning af udgifter i forbindelse med elevrådsarbejde er der på skolens budget afsat et beløb. Udgifter, der ønskes dækket af denne konto, skal bevilges af elevrådets kasserer og et almindeligt flertal (50% + 1) af forretningsudvalget

Stk. 2: Kassereren har ansvar for at føre elevrådets regnskab i bogholderi, samt orientere sig om fonde og tilskud som elevrådet kan søge, herunder Danske Gymnasieelevers Sammenslutning (DGS).

Stk. 3: Kassereren skal løbende holde ER orienteret om ER’s økonomi.

Stk. 4: Regnskabet skal fremlægges og evalueres på GF.

Stk. 5: Ved større økonomiske beslutninger rådføres ER.

Stk. 6:Kassérn vælges ved generalforsamlingen

**§ 15. Afstemninger**

Stk. 1: Hvis en stemmeberettiget skønner en afstemning nødvendig, skal en sådan foretages

Stk. 2: Alle afstemninger foretages ved håndsoprækning. Hemmelig afstemning foretages ved personvalg eller hvis det kræves af mindst én (1) stemmeberettiget.

Stk. 3: Et forslag er vedtaget, hvis der er 50%+1 stemmer for.

Stk. 4: For at en elevrådsforsamling er beslutningsdygtigt, skal 50% af de stemmeberettigede, være til stede.

Stk. 5: Hver klasse har to (2) stemmer medmindre der tales om interne anliggender i elevrådet, hvor alle tilstedeværende har en stemme.

**§ 16. Vedtægtsændringer**

Stk. 1: Ændring af vedtægter ved GF kræver kvalificeret flertal på over 50%  fremmødte stemmeberettigede.

Stk. 2: Vedtægtsændringer træder i kraft umiddelbart efter mødets afslutning.

Stk. 3: Vedtægter behandles ved generalforsamling eller ekstraordinær generalforsamling.

**§ 17 Procedure**

Stk.1: Elevrådet kan beslutte at dispensere fra vedtægterne såfremt ⅔ af elevrådsrepræsentanterne på et hvilket som helst gyldigt møde stemmer for dette.

Vedtægter vedtaget ved generalforsamlingen d. 28. Januar 2020